La Junta de Govern aprova la licitació del Pla de Mobilitat Urbana Sostenible de Llíria
24 de febrer de 2017

El regidor de Desenvolupament Sostenible, Francesc Fombuena, ha anunciat que l'Ajuntament edetà “realitzarà  un estudi tècnic i rigorós sobre les pautes de mobilitat de la ciutat, i a partir d'ací s'elaboraran els objectius i propostes que començaran a executar-se en l'últim tram de l'actual legislatura”. Per a això, la Junta de Govern Local ha aprovat la licitació per a redactar el Pla de Mobilitat Urbana Sostenible de Llíria (PMUS). Després de la seua adjudicació, el termini màxim de redacció del projecte està previst en 9 mesos.

Fombuena considera que este document “serà el de major envergadura per a la planificació estratègica de Llíria en l'última dècada i partirà d'un diagnòstic tècnic i detallat sobre les pautes de comportament de la mobilitat en el municipi i les necessitats els seus veïns i dels que accedixen a ell”.

Per a elaborar esta àmplia anàlisi, es realitzaran enquestes tècniques en domicilis, principals vies i a peu del transport públic, que mostraran quins són els patrons de mobilitat i les necessitats reals de viatgers i vianants.

L'edil ha recordat que la redacció del PMUS “respon als compromisos en matèria de mobilitat sostenible adquirits per l'actual equip de Govern”, i ha explicat que, bàsicament, el pla  servirà per a establir un determinat repartiment modal d'acord amb objectius mediambientals i de reducció de les emissions dels gasos d'efecte d'hivernacle. En definitiva, "contribuirà a oferir una major qualitat de vida als ciutadans, reduint la contaminació mediambiental i acústica, i procurant millor salut i més estalvi".

Objectius

Es proposarà un nou model de mobilitat basat principalment en el transport públic i en el foment dels mitjans més sostenibles, preferència al vianant i ús de la bicicleta, així com el transport amb vehicles elèctric. També es potenciaran els plans de mobilitat per als treballadors, apostant per la intermodalitat i millorant la seguretat viària i mediambiental en el repartiment de mercaderies. "I en tot moment, esta mobilitat més sostenible per a la nostra ciutat haurà de ser compatible amb el creixement econòmic, la cohesió social i la seguretat viària", ha agregat.

Així mateix, el regidor Fombuena ha conclòs recordant que el Govern local “ja està prenent decisions rellevants sobre la mobilitat en la ciutat amb la sostenibilitat com a premissa, com ha sigut fer a per vianants la plaça Partidors, l'execució de carrils-bici en les carreteres d'Alcublas i pròximament en la de Casinos, l'adquisició d'un vehicle elèctric, i l'optimització del servici de transport urbà amb el projecte de cinc línies circulars interconnectades i amb una única tarifa per als recorreguts urbans i per a les urbanitzacions, entre altres”.